Þúsundir barnaníðinga hafa athafnað sig innan kaþólsku kirkjunnar í Frakklandi frá því um miðja síðustu öld. Rannsóknarskýrsla óháðrar nefndar er væntanleg á þriðjudaginn kemur.
Þetta kemur fram í samtali AFP-fréttastofunnar við Jean-Marc Sauve stjórnanda nefndarinnar sem rannsakað hefur barnaníðsmál innan kirkjunnar.
Nokkrir dagar eru í að nefndin skili skýrslu um málið en rannsóknin hefur staðið um tveggja og hálfs árs skeið. Hún er mikil að vöxtum eða um 2.500 blaðsíður og Sauve segir reynt að greina fjölda brotamanna og fórnarlamba þeirr.
Hann segir að lágmarki 2.900 til 3.200 níðinga hafa stundað athæfi sitt á þessum árum og að það séu prestar og aðrir starfsmenn kirkjunnar. Í skýrslunni verður einnig varpað ljósi á hvernig og hvers vegna níðingarnir gátu haldið hegðan sinni óáreittir áfram innan kirkjunnar.
Þá verður bent á 45 leiðir til úrbóta. Lögfræðingar, læknar, sagnfræðingar, félagsfræðingar komu að gerð skýrslunnar en kaþólska kirkjan í Frakklandi kom nefndinni á laggirnar árið 2018 eftir að hneykslismál skóku kirkjuna jafnt þar í landi sem um heim allan.
Frans páfi hafði einnig skömmu áður gefið út tilskipun þess efnis að allir sem hefðu vitneskju um kynferðisbrot innan kirkjunnar skyldu tilkynna þau yfirboðurum sínum.
Rannsóknarskýrsla óháðar nefndar um kynferðisbrot barnaníðinga innan kaþólsku kirkjunnar í Frakklandi kemur út á þriðjudag. Þar kemur meðal annars fram að þúsundir barnaníðinga hafi athafnað sig innan kaþólsku kirkjunnar frá því um miðja síðustu öld.